text: Turist låst inde i kirketårn
  25 juni 2017 kl. 16.07
  En mand fra Esbjerg blev søndag så begejstret for udsigten fra Ribe domkirke, så han glemte alt om tid og sted. Da han ville ud, var kirkedøren låst.
  Både politi og kirketjener måtte søndag eftermiddag i aktion i Ribe. En turist havde glemt tiden og kunne derfor ikke komme ud.
  - Han ventede kort på, at der skulle ske et mirakel, herefter ringede han til os, siger vagtchef ved Syd- og Sønderjyllands Politi Ivan Gohr Jensen til TV SYD.
  Alt forløb dog ganske udramatisk. Kirketjeneren rykkede ud, og sørgede for, at den uheldige turist blev lukket ud.
  